گورجوستان پارلمانیندا اؤن اونایی آلینان خاریجی عامل قانون لایحه‌سینه تپکی وئره‌ن موخالیفلر تکرار گؤستری تشکیل ائتدی.
باشکند تیفلیس‌ده گئجه ساعاتلارین‌دا پارلمان بیناسینین قارشیسیندا توپلانان گؤستریچیلر، اعتراضلارا سبب اولان "خاریجی نفوذون شفافلیغی" قانون لایحه‌سینین پارلماندان تئرلیکله گئری چکیلمه‌سینی طلب ائتدی.
گورجوستان حکومتینین، قانون لایحه‌سینی گئری چکه‌جگینی رسمی اولاراق آچیقلاماسینا باخمایاراق چوخ ساییدا وطنداش تخمیناً ۳ ساعات بویونجا گؤستری تشکیل ائتدی. اعتراضچیلار، گؤستریلرده گورجوستان، اوکراینا و آوروپا بیرلیگی بایراقلارینی داشیدی.
داها اؤنجه اقتدارداکی "گورجو خیالی" پارتیسیندن آیریلان بعضی میللت وکیللیلردن اولوشان موخالیفتده‌کی "خالقین گوجو" پارتیسینین پارمانا سوندوغو و اؤن اونای آلان قانون لایحه‌سینین بو گون رسمی اولاراق گئری چکیلمه‌سی گؤزله‌نیلیر.
"خاریجی نفوذون شفافلیغی" قانون لایحه‌سی، مالی قایناقلارینین یوزده ۲۰سیندن چوخونو یورد دیشیندان آلان گورجو قورولوشلارین "خاریجی عامل" اولاراق ثبت اولمالارینی و یا پول جزالارییلا قارشی قارشییا قالمالارینی نظرده توتوردو.
موخالیفلر و جمهورباشقانی سالومه زورابیشویلی، قانون لایحه‌سینین روسیانین تاپشیریغییلا حاضیرلاندیغینی ایر‌لی سۆره‌رک لغو ائدیلمه‌سینی ایسته‌ییردی.
